Broj: 711-I-919-M-46/20-03-8

Zagreb, 5. lipnja 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), ), **na zahtjev dužnosnice Marine Gučanin, zamjenice općinskog načelnika Općine Udbina,** za davanjem mišljenja Povjerenstva, na 88. sjednici, održanoj 5. lipnja 2020.g., daje sljedeće

**MIŠLJENJE**

1. **Sukladno odredbama ZSSI-a nema zapreke da se Marina Gučanin, zamjenica općinskog načelnika Općine Udbina, istovremeno uz volontersko obnašanje navedene dužnosti javi na natječaj za zapošljavanje te da se, ako bude izabrana kao najbolji kandidat, zaposli na radnom mjestu stručnog suradnika za provedbu projekata u Lokalnoj akcijskoj grupi Lika (u daljnjem tekstu: LAG Lika) čiji član je i Općina Udbina.**
2. **Ukoliko stupi u radni odnos u LAG-u Lika, Povjerenstvo upućuje dužnosnicu da se, u cilju očuvanja vlastite vjerodostojnosti i očuvanja povjerenja građana u tijela javne vlasti te u cilju otklanjanja sumnje da je koristila dužnost zamjenice općinskog načelnika Općine Udbina radi postizanja osobnog probitka, izuzme iz svakog, pa i posrednog, oblika sudjelovanja u postupku dodjele sredstava iz proračuna Općine Udbina LAG-u Lika, kao i iz sudjelovanja u donošenju svake druge odluke iz nadležnosti Općine Udbina koja se odnosi na navedeni LAG.**

Obrazloženje

Povjerenstvo je dana 25. svibnja 2020.g. pod brojem: 711-U-1944-M-46/20-01-1 zaprimilo zahtjev za davanjem mišljenja Povjerenstva podnesen od strane Marine Gučanin, zamjenice općinskog načelnika Općine Udbina, povodom kojeg je otvoren predmet broj: M-46/20.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu navedenog Zakona, stoga je i Marina Gučanin povodom obnašanja dužnosti zamjenice općinskog načelnika Općine Udbina, obvezna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici, u slučaju dvojbe je li neko ponašanje u skladu s načelima obnašanja javnih dužnosti, dužni zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnica u zahtjevu navodi da dužnost zamjenice općinskog načelnika Općine Udbina odnaša profesionalno te se planira javiti na natječaj za radno mjesto stručnog suradnika za provedbu projekata u LAG-u Lika. S obzirom da je Općina Udbina član navedenog LAG-a te uplaćuje godišnju članarinu u iznosu od 10.000,00 kn, dužnosnica od Povjerenstva traži mišljenje može li se javiti na navedeni natječaj.

Na upit Povjerenstva, dužnosnica je dostavila dopunu zahtjeva za davanjem mišljenja koja je zaprimljena dana 2. lipnja 2020.g. pod brojem: 711-u-2074-M-46/20-02-1, a u kojoj dužnosnica navodi da će, u slučaju da se zaposli na nekom drugm radnom mjestu, dužnost zamjenice općinskog načelnika Općine Udbina, obavljati kao volonter.

Člankom 2. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, kada se osnovano može smatrati da privatni interes utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana te da ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

Člankom 13. stavkom 3. ZSSI-a propisano je da dužnosnici koji profesionalno obnašaju dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja, osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje dužnosti.

Povjerenstvo je izvršilo uvid u Registar udruga Republike Hrvatske te utvrdilo da je pod registracijskom brojem: 09000603 upisana Lokalna akcijska grupa Lika, skraćeni naziv: LAG lika, OIB: 27477003963. Kao predsjednik navedene udruge upisan je Danijel Tušak, a kao dopredsjednik Boris Smojver.

S obzirom da dužnosnica navodi da će, u slučaju da stupi u radni odnos u LAG-u Lika, dužnost zamjenice općinskog načelnika Općine Udbina obnašati kao volonter, u konkretnom slučaju neće doći do primjene odredbe članka 13. stavka 2. ZSSI-a kojim je za one dužnosnike koji dužnost obnašaju profesionalno propisana zabrana obavljanja drugih poslova u smislu redovitog i stalnog zanimanja. Slijedom navedenoga, dužnosnica Marina Gučanin, može istovremeno uz volontersko obnašanja dužnosti zamjenice općinskog načelnika Općine Udbina, zasnovati radni odnos kod drugog poslodavca, konkretno na radnom mjestu stručnog suradnika za provedbu projekata u LAG-u Lika, te po toj osnovi ostvarivati plaću.

S obzirom da je Općina Udbina član LAG-a Lika te uplaćuje godišnju članarinu u iznosu od 10.000,00 kn, Povjerenstvo dodatno obrazlaže kako ZSSI ne sadrži odredbe koje bi dužnosnicima koji volonterski obnašaju dužnost zabranjivale da, za vrijeme mandata, zasnuju radni odnos u pravnoj osobi koja je u poslovnom odnosu s tijelom javne vlasti u kojem obnašaju dužnost. Međutim, u konkretnoj situaciji može se stvoriti vanjski dojam nepristranosti te sumnja da je dužnosnica koristila dužnost zamjenice općinskog načelnika Općine Udbina s ciljem postizanja probitka udruge u kojoj je zaposlena. Povjerenstvo stoga upućuje dužnosnicu da se, sa svrhom očuvanja vlastite vjerodostojnosti te povjerenja građana, kao i otklanjanja svake sumnje da je koristila dužnost zamjenice općinskog načelnika Općine Udbina za postizanje probitka LAG-a Lika, odnosno vlastitog probitka, izuzme od bilo koje vrste neposrednog ili posrednog sudjelovanja u postupku dodjele sredstava iz proračuna Općine Udbina LAG-u Lika, kao i iz sudjelovanja u postupcima donošenja odluka iz nadležnosti Općine Udbina koje se odnose na navedeni LAG.

Slijedom svega navedenog, Povjerenstvo je donijelo mišljenje kao u izreci.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnica Marina Gučanin, elektronička dostava

2. Objava na internetskoj stranici Povjerenstva

3. Pismohrana